《诅蚊》
宋代·贺铸

公舍踞阴沟，维蚊得所在。朝昕灭声迹，曛暮相期会。

挟是党与繁，岂资躯力大。饥心过狼贪，毒喙甚蜂虿。

侜张巧中人，勇悍将何奈。贫无绡葛裯，拙计燃萧艾。

徒自取熏蒸，举家更嚏咳。烟销尚鼓箑，夜久禦益懈。

坦腹恣交攻，烦痒如搔疥。神疲复梦悸，少不容清快。

如何造物工，种此生民害。安得长风驱，投诸四荒外。

断之严霜诛，并命不可贷。丑类傥一遗，馀孽行当再。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。